送趙承之秘監出守南陽
作者：韓駒
朝代：宋

paragraphs: 繁臺十月寒颼飀，置酒共祖南陽侯。
九士一客相獻酬，皆言南陽山水幽。
菊泉釀酒不論石，土酥醍醐出肥牛。
使君樓前橘柚古，丞相堂下蒲蓮稠。
夜燃蠟炬賓醉舞，春風欹眠百花洲。
各持一觴勸公飲，此行樂矣公何求。
我獨倚杖商聲謳，此公人間第一流。
方今羣賢從法駕，金狨塞路嘶驊騮。
獨令此公守一州，臨分慷慨淚莫收。
南陽南陽樂復樂，歸來歸來無久留。